贈周希父
作者：鄭剛中
朝代：宋

paragraphs: 憶昨被嚴召，同時具行李。
海風九月寒，孤翮相次起。
扁舟下雙溪，鼓棹共秋水。
覧勝定徘徊，得酒對歡喜。
欲得骨髓奇，先後獻天子。
六馭駐松江，端門晝髙啟。
披雲就堯日，五色炫光煒。
孤根際春陽，生動自兹始。
掄材有時相，小大聽所委。
茵馮忽東西，分此舊窗几。
公居陋室中，屋壁初料理。
人静夜燈孤，葉動聲入耳。
數日皆大風，簷冰凍相倚。
坐想髯鬢逸，清吟不知己。
慎書緘錦囊，莫貴洛陽紙。